DA Den Europæiske Unions Tidende C 352/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 352/04

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 210/2006

»ACEITE DE LUCENA«

EF Nr.: ES-PDO-0005-0760-18.02.2009

BGB ( ) BOB ( X )

1. Betegnelse:

»Aceite de Lucena«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.5. Olier og fedtstoffer (smør, margarine, olier mm.)

3.2. Beskrivelse af produktet med betegnelsen i punkt 1:

Det produkt, der omfattes af den beskyttede oprindelsesbetegnelse, er den ekstra jomfruolivenolie, der fremstilles af frugter fra oliventræet (Olea Europea, L.) af hovedsorten »Hojiblanco« (mere end 90 %) og andre godkendte bisorter (Arbequina, Picual, Lechín, Tempranilla, Ocal, Campanil og Chorruo). Udvindelsen foregår udelukkende på fysisk eller mekanisk vis ved lave temperaturer, så oliernes kemiske sammensætning ikke ændres, og olivenfrugternes smag, aroma og kendetegn bevares.

Farve: Mellem intenst grøn og gulliggrøn afhængig af det tidspunkt på året, hvor olivenfrugterne høstes (BTB på mellem 2/4-3/4)

Smag: De beskyttede olier har en lettere frugtagtig smag med undertoner af mandler og grønt græs med balance mellem en svagt bitter og pebret smag.

Duft: En stærk frugtig duft af grønt græs.

Fysiske kendetegn — oliens kemiske og organoleptiske egenskaber: syreindhold: maks. 0,8 %; peroxidtal: maks. 15 meq O2/kg olie; ultraviolet absorption (K270): maks. 0,15; maks. vandindhold: 0,2 %; polyfenoler (kaffesyrer): min. 100 ppm og i gennemsnit 350 ppm; medianen for oliens frugtagtige smag (Mf): over eller lig med 3, medianen for oliens pebrede smag: mellem 1 og 3; medianen for oliens bitre smag: mellem 1 og 3; medianen for mangler (Md): 0.

3.3. Råvarer (kun for forarbejdede produkter):

Ikke relevant

3.4. Foder (kun for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

Olivenproduktionen og fremstillingen af produktet skal foregå inden for det geografiske område, som er beskrevet i punkt 4.

Det betyder, at beskæring og høst af oliventræerne, rengøring, skylning, knusning og presning af olivenfrugterne samt faseadskillelse og dekantering af olien alle skal finde sted inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

Olien hældes på glasflasker (helst mørke) af 0,25, 0,5, 0,75 og 1 liter, eller på metalbeholdere af 5 liter og 2,5 liter, for at bevare oliens egenskaber mest muligt, indtil den skal anvendes.

3.7. Særlige mærkningsregler:

Alle beholdere til den ekstra jomfruolie, der omfattes af den beskyttede oprindelsesbetegnelse »Aceite de Lucena«, skal forsynes med en kontroletiket for den specifikke betegnelse, som udstedes af kontrolorganet, og bærer betegnelsen »Aceite de Lucena«, BOB-logoet og et særskilt løbenummer for hver beholder.

4. Præcis afgrænsning af det geografiske område:

Det geografiske område befinder sig i den sydlige del af Córdoba-provinsen i Spanien og omfatter kommunerne Aguilar de la Frontera, Benamejí, Encinas Reales, Iznajar, Lucena, Montilla, Moriles, Monturque og Rute, samt den østlige del af kommunen Puente Genil, som ligger på højre side af floden Genil

5. Tilknytning til det geografiske område:

5.1. Det geografiske områdes egenart:

Naturens faktorer

Den kalkholdige jordbund har et højt indhold af karbonater, den er mager og ikke særlig dyb og er forholdsvis fattig på organiske stoffer. Det er desuden en jordbund med et højt calciumindhold, og den har derfor en forholdsvis høj pH-værdi på mellem 6 og 8.

Den gennemsnitlige beliggenhed over havet er mellem 171 m i Puente Genil og 800 m i Iznájar. De højest beliggende områder i egnen ligger i bjergområdet Subbética, der nærmer sig en højde på 1 200 m over havet.

Klimaet i området er middelhavsklima med tempererede til kolde vintre og varme og tørre somre. I modsætning til resten af provinsen er der meget få tegn på et kontinentalt klima i det område, hvor der produceres »Aceite de Lucena«.

De menneskelige faktorer

Den plantetæthed, der normalt findes i dyrkningen i området, og rammerne herfor medfører, at hele den produktive del af træet får direkte sol. Dette forhold fremhæves også i betydelig grad af de beskæringsmetoder, der anvendes i beplantningen, væksten, vedligeholdelsen og rengøringen af oliventræerne.

I det afgrænsede geografiske område er høsten baseret på analyser af modenheden og fedtstofudbyttet af olivenfrugterne, hvilket giver en mildere olie på grund af ændringerne i polyfenolindholdet, samtidig med at man undgår, at frugterne selv falder af træerne.

Høsten, transporten til møllen og presningen af olivenfrugterne foretages i gennemsnit på 24 timer, og tager højest 72 timer.

5.2. Produktets egenart:

Fysisk-kemiske egenskaber

Maks. syreindhold: 0,8 %

Peroxidtal: maks. 15 meq O2/kg olie

Ultraviolet absorption (K270): maks. 0,15

Vandindhold: maks. 0,2 %

Polyfenoler (kaffesyre): min. 100 ppm

I gennemsnit 350 ppm

Organoleptiske kendetegn

Median for den frugtagtige smag (Mf): over eller lig med 3

Median for den pebrede smag: mellem 1 og 3

Median for den bitre smag: mellem 1 og 3

Median for mangler (Md): 0.

En tydelig, men mild pebret og bitter smag, som er meget velafbalanceret.

En let frugtagtig smag og duft kaldet »almendrado« (mandelagtig), som er typisk for sorten »Hojiblanca«, som, da det er den dominerende sort i olien, er afgørende for sammensætningen af den olie, der produceres i området.

Olien har et lavt syreindhold, som aldrig er over 0,8 % i volumen, og normalt ligger mellem 0,1 og 0,3.

Olien har også en frugtagtig aroma, der minder om nyslået grønt græs.

Olien har en kraftig grøn farve.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Det særlige miljø, hvor BOB »Aceite de Lucena« fremstilles, dvs. den gennemsnitlige beliggenhed over vandet, jordbundens kalkholdige sammensætning med et stort indhold af carbonforbindelser og middelhavsklimaet, giver et højt indhold af polyfenoler i olien, hvilket giver olien nogle særlige smagsegenskaber, særlig den let pebrede og bitre smag.

Den pebrede smag skyldes forekomsten af fenol i olien. Denne monomér forefindes, når der er et højt indhold af polyfenoler, og forudsat at den ikke ødelægges ved for høj varmebehandling eller ved, at der bruges for meget vand under fremstillingen.

Ligeledes skyldes den bitre smag forekomsten af aglycon, som opstår når polyfenolerne nedbrydes, og derfor er smagen mere fremherskende jo højere polyfenolindholdet er.

De oliventræssorter, der anvendes til fremstillingen af »Aceite de Lucena« og dyrkes i produktionsområdet, har et særligt højt indhold af polyfenoler, hvilket giver en mild olie med den særlige pebrede og bitre aroma.

De agronomiske metoder, som anvendes i Lucena-egnen, dvs. den tidligere høst, behandlingen ved lave temperaturer og den hurtige fremstillingsproces, indvirker på oliens syrlighed og dens smagsmæssige egenskaber (de organoleptiske egenskaber). Derfor opnås hovedsageligt olier med en lav syrlighed.

Den tidlige høst medfører forekomsten af aldehydet trans-2-hexenal, som, hvis høsten foretages forsigtigt, temperaturen forbliver lav, og hvis der ikke anvendes for meget vand i produktionen, giver den særlige aroma af grønt græs.

Olien har derfor en kraftig grøn farve, som bliver mere gylden og næsten gulgrøn, jo senere på året høsten foretages.

Udvindingen ved lave temperaturer, den lave andel af vand, der anvendes under processen og opbevaringen af olien i egnede og helt lufttætte beholdere gør det muligt at værne om og bibeholde produktets særlige organoleptiske kendetegn.

Henvisning til offentliggørelsen af varespecifikationen:

(artikel 5, stk. 7, i forordning (EF) nr. 510/2006)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Lucena.pdf

(1) EUT L 93 af 31.3.2006, s. 12.